Premierul Chiril Gaburici şi-a anunţat demisia. Gaburici a spus că nu doreşte ca subiectul privind studiile sale să devină o preocupare naţională.

"Îmi pare foarte rău că am lăsat subiectul cu prezența sau absența unei diplome să ia conotații diferite și să fie folosit drept un instrument pentru jocurile politice", a subliniat Gaburici.

Premierul demisionar a mai declarat că, în funcţia de şef al executivului, nu a avut libertatea de a lua decizii şi a precizat că nu regretă nicio hotărâre pe care a luat-o.

"Eu nu sunt politician, eu sunt un manager. Gestul meu nu este un pas înapoi, ci este un pas înainte pentru țară. Sper că acum va fi posibilă în regim de urgență repornirea motoarelor și evitarea unei crize politice", a mai spus premierul demisionar.

Chiril Gaburici speră că, după demisia sa, va fi formată o coaliție majoritară de guvernământ.

"Fac acum un apel către liderii coaliției și vreau să vadă în demisia mea un pas înainte, un start imediat al formării unei majorități parlamentare. Să se pună la baza noului program de guvernare, lupta cu corupția, depolitizarea tuturor instituțiilor și securizarea sistemului financiar-bancar", a mai spus Gaburici.

Citește și: DECLARAŢIILE lui Gaburici după ce a fost audiat în dosarul falsificării diplomei sale de studii

În final, Gaburici şi-a luat la revedere de la colegii săi din Executiv.

"Mulţumesc cabinetului de Miniştri pentru muncă şi pentru dăruire. În acelaşi timp vreau să mulţumesc echipei mele pentru că au luptat uneori până la sânge chiar şi cu morile de vânt", a conchis Chiril Gaburici.

Citește și: Ce va urma după demisia anunţată de premierul Chiril Gaburici

Ulterior, premierul demisionar şi consilierii săi au făcut un selfie de pe clădirea Guvernului.

Vlad Ţurcanu, purtătorul de cuvânt al preşedintelui ţării a declarat, pentru Publika TV, că şeful statului va desemna un premier interimar după ce Parlamentul va lua act de demisia lui Gaburici. Actualul Guvern a fost învestit în februarie. Chiril Gaburici are 38 de ani și a venit în fruntea Executivului din mediul de afaceri. Din 2008 până în 2012 el a fost directorul unei companii de telefonie mobilă din Moldova, iar ulterior a condus o companie de telecomunicaţii din Azerbaidjan.